<classify> KAMISHNA Mkuu wa Mamlaka ya Mapato Tanzania TRA, Dk Edwin Mhede amesema mamlaka za mapato kwa nchi za Jumuiya ya Afrika Mashariki EAC zina tatizo la uadilifu.Amezitaka ziwe na uadilifu na kuongeza kiwango cha ukusanyaji mapato akisisitiza kuwa zinapaswa pia kutekeleza majukumu yake kwa uaminifu na weledi, ili kuziba mianya ya rushwa na ufisadi.Mhede ameyasema Dodoma hayo wakati wa kufungua mkutano wa 10 wa Mamlaka za Mapato ya Afrika Mashariki uliolenga kujadili na kuleta mbinu bora ya kukomesha tatizo la kukosa uadilifu.Mkutano huo ulilenga pia kujadili fursa na changamoto za mitandao ya kijamii katika kukuza uadilifu, kudhibiti athari za biashara haramu katika ukusanyaji mapato pamoja na kuzijua aina mpya za ufisadi, rushwa na kuzidhibiti.Kukosa uadilifu kumekuwa kukiharibu ukusanyaji ushuru na mapato mengine katika mkoa, kwenye picha pana tunashiriki masuala ya kawaida, ndiyo sababu tunahitaji kuangalia jinsi bora ya kuyashughulikia ili tuweze kuongeza mapato yetu, amesema.Kamishna wa Ukaguzi wa Ndani na Uzingatiaji wa Mamlaka ya Mapato ya Uganda URA, Dk Begumisa Protazio aliyekuwa Mwenyekiti wa kikao hicho alisema bado kuna mambo mengi ya ufisadi katika kanda, hivyo maofisa wa mamlaka za mapato wanapaswa kuwa na nguvu.Wala rushwa ni wengi na wana nguvu, hivyo ikiwa unafikiria wewe ni dhaifu unaweza kubadilisha njia, alisema akiongeza kuwa viongozi wa mamlaka za mapato katika nchi sita za EAC kuwa makini na wenye weledi katika kudhibiti wahalifu hao.Alisema kwa kuwepo rushwa na kukosekana uadilifu, kunazifanya mamlaka za mapato kukosa wastani wa asilimia tano ya makadiriyo ya makusanyo.Alisisitiza haja ya kuja na njia bora kupambana kulingana na hali ilivyo kwa wakati huu.Katibu wa Kamati ya Utendaji ya Mamlaka ya Mapato ya Afrika Mashariki, Esther Masibayi kutoka Kenya, amesema mkutano huo umelenga kuondoa utapeli katika vyombo vya ushuru ili kuongeza ukusanyaji wa mapato.  <topic>: kitaifa 